Zinedine Zidane mistenni jħalli t-tmun ta' Real Madrid fi tmiem l-istaġun Zinedine Zidane qed jidher dejjem aktar 'għajjien' ma' Real Madrid u lest li jitlaq bħala l-kowċ ewlieni tal-ġganti Spanjoli fi tmiem il-kampanja 2020-21. Il-Franċiż jinsab fit-tieni esperjenza tiegħu fit-tmexxija tal-Los Blancos u gawda suċċess kbir fit-tmun, billi rebaħ żewġ titli tal-La Liga u tliet edizzjonijiet taċ-Champions League. Real Madrid ġew eliminati miċ-Champions League fl-istadju tas-semi-finali minn Chelsea nhar l-Erbgħa filgħaxija, madankollu, li jfisser li għandhom biss il-kampjonat għal xiex jiġġieldu fl-aħħar ġimgħat tal-istaġun. Zidane għandu kuntratt fil-Bernabeu sa Ġunju li ġej, iżda, numru ta' players fil-club huma tal-opinjoni li hu se jitlaq mill-pożizzjoni tiegħu fis-sajf. Il-Los Blancos għadhom jittamaw li jikkonvinċuh biex jibqa' magħhom almeu għal sena oħra, iżda jirrispettaw kwalunkwe deċiżjoni li jieħu l-ex midfielder internazzjonali Franċiż.